32010R0925
L 272/1
SLUŽBENI LIST EUROPSKE UNIJE
UREDBA KOMISIJE (EU) br. 925/2010
od 15. listopada 2010.
o izmjeni Odluke 2007/777/EZ i Uredbe (EZ) br. 798/2008 o provozu kroz Uniju mesa peradi i proizvoda od mesa peradi iz Rusije
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 92/118/EEZ od 17. prosinca 1992. o utvrđivanju zahtjeva za zdravlje životinja i zahtjeva za javno zdravlje kojima se uređuje trgovina i uvoz u Zajednicu proizvoda koji ne podliježu navedenim zahtjevima utvrđenima u posebnim pravilima Zajednice iz Priloga A dijela I. Direktivi 89/662/EEZ te, s obzirom na patogene tvari, iz Direktive 90/425/EEZ (1), a posebno njezin članak 10. stavak 2. točku (c),
uzimajući u obzir Direktivu Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (2), a posebno članak 8. uvodnu rečenicu, prvi stavak točke 1. njezina članka 8. te njezin članak 9. stavak 4. točku (c),
budući da:
(1)
Odlukom Komisije 2007/777/EZ od 29. studenoga 2007. o utvrđivanju uvjeta za zdravlje životinja i javno zdravlje te obrazaca certifikata za uvoz iz trećih zemalja određenih mesnih proizvoda i obrađenih želudaca, mjehura i crijeva za prehranu ljudi i o stavljanju izvan snage Odluke 2005/432/EZ (3) utvrđuju se pravila o uvozu u Uniju te za provoz i skladištenje u Uniji pošiljaka mesnih proizvoda, kako je određeno u točki 7.1. Priloga I. Uredbi (EZ) br. 853/2004 Europskog parlamenta i Vijeća od 29. travnja 2004. o određivanju posebnih higijenskih pravila za hranu životinjskog podrijetla (4). Odlukom se također utvrđuje popis trećih zemalja i njihovih dijelova iz kojih je uvoz te provoz i skladištenje takvih proizvoda odobren, te obrazac certifikata o javnom zdravlju i zdravlju životinja te postupci koji se zahtijevaju za navedene proizvode.
(2)
Dijelom 2. Priloga II. Odluci 2007/777/EZ utvrđuje se popis trećih zemalja ili njihovih dijelova iz kojih je odobren uvoz mesnih proizvoda i obrađenih želudaca, mjehura i crijeva koji podliježu različitim obradama u Uniju, iz točke 4. navedenog Priloga.
(3)
Odlukom 2007/777/EZ propisuje se da države članice moraju osigurati da pošiljke proizvoda koje obuhvaća navedena Odluka, unesene u Uniju te koje su namijenjene trećoj zemlji bilo provozom odmah ili nakon skladištenja te koje nisu namijenjene za uvoz u Uniju, dolaze s područja treće zemlje ili njezinog dijela, iz njezinog Priloga II. te koje su podvrgnute minimalnoj obradi za uvoz takvih proizvoda predviđenih u njoj.
(4)
Uredbom Komisije (EZ) br. 798/2008 od 8. kolovoza 2008. o utvrđivanju popisa trećih zemalja, područja, zona ili kompartmenta iz kojih je dopušten uvoz i provoz peradi i proizvoda od peradi kroz Zajednicu te o zahtjevima veterinarskog certificiranja (5) propisuje se da se određeni proizvodi mogu uvesti u ili provesti kroz Uniju samo iz trećih zemalja, područja, zona ili kompartmenta navedenih u tablici iz dijela 1. njezinog Priloga I. Njome se također utvrđuju zahtjevi veterinarskog certificiranja za takve proizvode.
(5)
Rusija je zamolila Komisiju da joj odobri provoz mesa peradi i proizvoda od mesa peradi kroz Uniju, koji su bili podvrgnuti nespecifičnoj obradi, prema dijelu 4. Priloga II Odluci 2007/777/EZ.
(6)
Pregled koji je izvršio Ured za hranu i veterinarstvo u Rusiji pokazao je da nadležno veterinarsko tijelo treće zemlje pruža odgovarajuća jamstva u vezi s udovoljavanjem pravilima Unije koji se zahtijevaju za provoz takvih proizvoda kroz Uniju.
(7)
Stoga je primjereno Rusiju uvrstiti u stupac za mesne proizvode od peradi i pernate divljači iz uzgoja (osim bezgrebenki) u tablici iz dijela 2. Priloga II. Odluci 2007/777/EZ za provoz kroz Uniju takvih proizvoda koji su bili podvrgnuti nespecifičnoj obradi iz dijela 4. Priloga.
(8)
Pored toga, također je potrebno Rusiju uvrstiti na popis trećih zemalja iz dijela 1. Priloga I. Uredbi (EZ) br. 798/2008 za provoz mesa peradi kroz Uniju.
(9)
Odluku 2007/777/EZ i Uredbu (EZ) br. 798/2008 treba stoga na odgovarajući način izmijeniti.
(10)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Dio 2. Priloga II. Odluci 2007/777/EZ zamjenjuje se tekstom u Prilogu I. ovoj Uredbi.
Članak 2.
Dio 1. Priloga I. Uredbi (EZ) br. 798/2008 zamjenjuje se tekstom u Prilogu II. ovoj Uredbi.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 15. listopada 2010.